Célula T de memoria

miniatura|dereita|1. Despois de que unha célula T virxe (N) se encontra co antíxeno convértese en célula T activada e empeza a proliferar por mitose formando clons de células fillas.2. Algúns dos clons de células T diferéncianse en células T efectoras (E) que realizarán a función da célula (por exemplo, producen citocinas no caso das células T colaboradoras ou unha actividade citotóxica no caso das células T citotóxicas).3. Algunhas destas células forman células T de memoria (M) que sobreviven en estado inactivo durante un longo período de tempo ata que se encontren co mesmo antíxeno de novo e se reactiven.
As células T de memoria (ou con memoria) son un conxunto de linfocitos T que se encontraron previamente co seu antíxeno correspondente e recoñecérono; polo que tamén se lles chama ás veces células con experiencia de antíxeno. As células T de memoria que teñen "experiencia de antíxeno" porque se encontraron previamente con el en anteriores infeccións víricas ou bacterianas, ou por vacinación ou polo encontro con células cancerosas, viven longo tempo en estado inactivo, pero un segundo encontro co mesmo invasor fai que se reproduzan rapidamente e orixinen unha resposta inmunitaria (secundaria) máis rápida e forte que a que se produciu a primeira vez que se tivo contacto co invasor (resposta primaria). Este comportamento utilízase en ensaios de proliferación de linfocitos T, que poden indicar a exposición previa a antíxenos específicos.

En resumo, a función das células T con memoria é actuar na resposta secundaria para realizar unha resposta rápida e forte contra un antíxeno que aparece de novo e co que xa se tivo un contacto previo.

 Subpoboacións 

Dentro da poboación total de células T de memoria distínguense subpoboacións recoñecidas pola expresión diferencial do receptor de quimiocinas CCR7 e L-selectina (CD62L).

As células T de memoria específicas de antíxeno que actúan contra virus e outras moléculas microbianas poden ser do tipo TCM ou TEM, e aínda que a maioría da información está baseada actualmente en observacións de células T citotóxicas (CD8+), poboacións similares parecen existir nas células T colaboradoras (CD4+).

 As células TCM de memoria central expresan L-selectina e o CCR7, e segregan IL-2, pero non IFNγ nin IL-4. Crese que teñen algunhas propiedades asociadas coas células nai. A TCM presenta unha capacidade de autorenovación debido ao alto nivel de fosforilación que presenta un importante factor de transcrición chamado STAT5. No rato, as células TCM confiren unha protección superior contra os virus, bacterias, e o cancro en varios sistemas modelo en comparación coas células TEM.
 Outros dous subtipos de células de memoria efectoras moi relacionados, que expresan xenes para moléculas esenciais para a función citotóxica das células T CD8, son:
 células T de memoria efectoras (TEM), que non expresan L-selectina nin CCR7 pero producen citocinas efectoras como IFNγ e IL-4.
 células T de memoria RA (TEMRA).
 Recentemente, describíronse no rato células T CD8+ con experiencia co antíxeno con aparentes capacidades de autorenovación. Esta poboación, agora chamada de células nai de memoria (TSCM), pode identificarse polos marcadores CD44(baixo)CD62L(alto)CD122(alto)sca-1(+) e pode xerar TCM e TEM á vez que as células se manteñen a si mesmas (unha célula filla diferénciase no novo tipo e a outra non). En estudos preclínicos, as células TSCM transferidas adoptivamente confiren unha inmunidade superior en comparación con outras subpoboacións de células T de memoria. Investígase activamente para saber se esas subpoboacións de rato se atopan tamén nos humanos.

Máis recentemente, exploráronse outras subpoboacións utilizando as moléculas coestimulatorias CD27 e a expresión de CD28 ademais de CCR7 e CD62L.

 Notas 

 Véxase tamén 
 Outros artigos 
 Célula T virxe
 Recombinación V(D)J do ADN
 Célula B de memoria

 Bibliografía 



 Ligazóns externas 
 Grupo das células T - Universidade de Cardiff

Categoría:Sistema inmunitario
Categoría:Linfocitos